Η Εκτελεστική Γραμματεία της ΟΕΝΓΕ στη σημερινή συνεδρίαση της 9 Μαρτίου 2007 εξέτασε την κατάσταση που διαμορφώνεται το τελευταίο διάστημα στο χώρο της δημόσιας υγείας και κατέληξε στα εξής:

1

 Οι συνθήκες εργασιακού μεσαίωνα των νοσοκομειακών γιατρών παραμένουν αμετάβλητες και οι αμοιβές συνεχίζουν να βρίσκονται σε επίπεδα «αξιοπρεπούς πενίας». Οι ελάχιστες προσλήψεις που γίνονται είναι συντριπτικά λιγότερες από τις αποχωρήσεις λόγω συνταξιοδότησης και τα κενά διευρύνονται διαρκώς Οι υποσχέσεις του Υπουργού Υγείας κ. Αβραμόπουλου για  ευρείες αλλαγές στο εφημεριακό και το μισθολογικό καθεστώς έχουν μείνει λόγια κενά περιεχομένου. Επί τρεις μήνες ο Υπουργός αποφεύγει να συναντήσει την Ομοσπονδία των Νοσοκομειακών γιατρών, επαναπαυόμενος στην τροπολογία που εισήγαγε και ψήφισε στη Βουλή, με την οποία αναστέλλεται η εφαρμογή του 48ωρου για 6 μήνες και για άλλους 6 μήνες με απλή Υπουργική Απόφαση. 

 Οι δεδουλευμένες εφημερίες του Δεκεμβρίου 2006 δεν έχουν ακόμη καταβληθεί, ενώ υπάρχει ομιχλώδες καθεστώς για τις εφημερίες του Ιανουαρίου 2007 και εφεξής.

3

 Τα κονδύλια εφημεριών που έχουν χορηγηθεί στα Νοσοκομεία για το τρέχον έτος είναι στην πλειονότητα ισόποσα μ΄ εκείνα του προηγουμένου έτους και σε μερικές περιπτώσεις μειωμένα. Δεν έχει καν συνυπολογιστεί η πενιχρή εισοδηματική πολιτική του 3,5%. Τούτο προκαλεί δεκάδες δυσλειτουργίες και σύντομα θα προκαλέσει σοβαρά προβλήματα στην εφημέρευση των Νοσοκομείων και Κέντρων Υγείας της χώρας. 

Όλα τα παραπάνω επιτείνουν την εικόνα εγκατάλειψης του Δημόσιου Συστήματος Υγείας που υφέρπει τα τελευταία χρόνια. Εάν συνυπολογιστούν οι πρόσφατες κινήσεις για εκχώρηση της κατασκευής και διαχείρισης ολόκληρων Νοσοκομείων από ιδιώτες μέσω των «συμπράξεων» και η διαρκής επιβάρυνση των πολιτών με πρόσθετες ιδιωτικές δαπάνες υγείας γίνεται κατανοητό ότι επιδίωξη της κυβέρνησης είναι η εκχώρηση κάθε δημόσιου αγαθού στο μεγάλο ιδιωτικό κεφάλαιο. Αισθήματα οργής επικρατούν στους νοσοκομειακούς γιατρούς για την παρελκυστική και ασυνεπή στάση του Υπουργού Υγείας. Ο εμπαιγμός που ξεκίνησε το φθινόπωρο συνεχίζεται μέχρι σήμερα. Ο κ. Αβραμόπουλος, προκλητικά αδιάφορος στα προβλήματα της υγείας, είναι υπόλογος στην ελληνική κοινωνία και τους νοσοκομειακούς γιατρούς της χώρας.
Επαναφέρουμε το αίτημα για άμεση συνάντηση του Υπουργού Υγείας με την ΟΕΝΓΕ, στην οποία οφείλει να δώσει σαφείς εξηγήσεις για τις προθέσεις του, ώστε να σταθμίσουμε ανάλογα τη συμπεριφορά και τη στάση μας.

Ζητάμε συνάντηση με τους αρχηγούς των πολιτικών κομμάτων, προκειμένου να εκθέσουμε τα προβλήματα ενός καταρρέοντος συστήματος υγείας.

Η ΟΕΝΓΕ συμμετέχει με τα αιτήματά της στην απεργία που έχει προκηρύξει η ΑΔΕΔΥ την Τετάρτη 28 Μαρτίου. 

Συνεχίζει με απεργία και την Πέμπτη 29 Μαρτίου διεκδικώντας:

· Άμεση καταβολή δεδουλευμένων εφημεριών και λύσεις στο εφημεριακό ζήτημα που ταλανίζει τα Νοσοκομεία της χώρας

· Εφαρμογή 48ωρου εβδομαδιαίου χρόνου εργασίας με 6ωρο πρωινή απασχόληση

· Νέο μισθολόγιο νοσοκομειακών γιατρών

· Προσλήψεις γιατρών και νοσηλευτικού προσωπικού στα νοσοκομεία και ΚΥ της χώρας 

Η Εκτελεστική Γραμματεία θα εισηγηθεί στο Γενικό Συμβούλιο της 30ης Μαρτίου νέο κύκλο κλιμακούμενων κινητοποιήσεων σε περίπτωση που το Υπουργείο Υγείας συνεχίζει ν΄ ακολουθεί την ίδια τακτική.

Καλούμε τις Ενώσεις να προχωρήσουν τις επόμενες ημέρες σε σύγκληση Γενικών Συνελεύσεων, ώστε να καταλήξουν σε εκτιμήσεις και προτάσεις τις οποίες θα μεταφέρουν οι Πρόεδροί τους στο Γενικό Συμβούλιο της 30ης Μαρτίου.

